*Projekts*

LATVIJAS REPUBLIKAS MINISTRU KABINETS

2019. gada Noteikumi Nr.

Rīgā (prot. Nr.   .§)

**Latvijas centrālās iestādes, to funkciju sadalījums un kārtība, kādā tās īsteno Eiropas Parlamenta un Padomes 2016. gada 6. jūlija regulu (ES) Nr. 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012**

Izdoti saskaņā ar

Dokumentu legalizācijas likuma

3. panta trešo daļu

**I. Vispārīgie jautājumi**

1. Noteikumi nosaka Latvijas centrālās iestādes, to funkciju sadalījumu un kārtību, kādā tās atbilstoši Eiropas Parlamenta un Padomes 2016. gada 6. jūlija regulai (ES) Nr. 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012 (turpmāk – Regula) veic tajā minētās darbības un sadarbojas ar Latvijas un ārvalstu valsts un pašvaldību iestādēm.

2. Noteikumi attiecas uz Latvijas centrālajām iestādēm un Latvijas iestādēm, kas atbilst definīcijai Regulas 3. panta 2. punktā.

**II. Centrālās iestādes un to funkciju sadalījums**

3. Saskaņā ar Regulas 15. panta 1. punktu Latvijas centrālās iestādes ir Iekšlietu ministrija un Tieslietu ministrija.

4. Regulas 15. panta 2. punktā minētā centrālā iestāde ir Tieslietu ministrija.

5. Attiecībā uz Regulas 2. panta 1. punkta "a", "b", "c", "d", "e", "f", "i" un "j" apakšpunktā minētajiem dokumentiem un 2. panta 2. punkta dokumentiem Regulā noteiktās centrālās iestādes funkcijas īsteno Tieslietu ministrija, bet attiecībā uz Regulas 2. panta 1. punkta "k", "l" un "m" apakšpunktā minētajiem dokumentiem – Iekšlietu ministrija.

**III. Centrālās iestādes darbības un iestāžu sadarbība**

6. Regulā noteikto funkciju īstenošanas nolūkā centrālā iestāde ar Latvijas iestādi un citas Eiropas Savienības dalībvalsts iestādi vai centrālo iestādi sazinās un apmainās ar informāciju, izmantojot Iekšējā tirgus informācijas sistēmu (turpmāk – IMI sistēma).

7. Ar Latvijas iestādi, kura nav reģistrēta IMI sistēmā, centrālā iestāde sazinās un apmainās ar informāciju, izmantojot tām pieejamos efektīvākos saziņas līdzekļus.

8. Ar citas Eiropas Savienības dalībvalsts iestādi centrālā iestāde sazinās un apmainās ar informāciju tieši vai ar šīs dalībvalsts centrālās iestādes starpniecību.

9. Ja centrālā iestāde saņem no kādas Eiropas Savienības dalībvalsts iestādes vai centrālās iestādes Regulas 14. panta 1. punkta "b" apakšpunktā minēto informācijas pieprasījumu, tā nekavējoties pārsūta informācijas pieprasījumu iestādei, kura izdeva publisko dokumentu, vai – attiecīgajā gadījumā – iestādei, kura sagatavoja apliecināto kopiju vai abām, atbildes sniegšanai.

10. Ja centrālā iestāde saņem šo noteikumu 9. punktā minēto pieprasījumu, bet iestāde, kura izdeva publisko dokumentu, vai – attiecīgajā gadījumā – iestāde, kura sagatavoja apliecināto kopiju, nav reģistrēta IMI sistēmā, centrālā iestāde nekavējoties pieprasa vai pati nodrošina attiecīgās iestādes reģistrāciju. Izņēmuma gadījumā centrālā iestāde var pieprasīt tai nepieciešamo informāciju un pati sniegt atbildi.

**IV. Centrālās iestādes pilnvaras un pienākumi**

11. Atbilstoši šo noteikumu 5. punktā minētajam funkciju sadalījumam centrālā iestāde savas kompetences ietvaros IMI sistēmā izveido ātru un efektīvu administratīvās sadarbības mehānismu. Centrālā iestāde veicina tās kompetences un padotības iestāžu reģistrāciju, izraugās un piešķir tām atbilstošas funkcijas, kā arī organizē un uzrauga ar Regulu noteikto pienākumu izpildi, tostarp:

11.1. nodrošina informācijas paziņošanu Eiropas Komisijai saskaņā ar Regulas 22. panta 1. un 2. punktu;

11.2. sniedz palīdzību iestādēm, lai atvieglotu Regulas piemērošanu.

12. Centrālā iestāde pēc iespējas veicina Latvijas un ārvalsts iestāžu tiešu savstarpējo sadarbību, kā arī mazina jebkādus citus šķēršļus, kas varētu kavēt iestāžu tiešu sadarbību.

**V. Noslēguma jautājums**

13. Noteikumi stājas spēkā 2019. gada 16. februārī.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs